NÁRODNÁ RADA SLOVENSKEJ REPUBLIKY

V. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 2525/2010

**119a**

# S p o l o č n á s p r á v a

**Výboru Národnej rady Slovenskej republiky pre financie a rozpočet, Ústavnoprávneho výboru Národnej rady Slovenskej republiky a Výboru Národnej rady Slovenskej republiky pre verejnú správu a regionálny rozvoj o výsledku prerokovania vládneho návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov (tlač 119) v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 101 z 13. októbra 2010 pridelilavládny návrh zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov (tlač 119) týmto výborom Národnej rady Slovenskej republiky :

* Výboru Národnej rady Slovenskej republiky pre financie a rozpočet
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre verejnú správu a regionálny rozvoj

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov (tlač 119) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

**s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie a rozpočet (uzn. č. 62 zo dňa 18. novembra 2010)

- Ústavnoprávny výbor Národnej rady Slovenskej republiky (uzn. č. 69 zo dňa 15.

 novembra 2010)

* Výbor Národnej rady Slovenskej republiky pre verejnú správu a regionálny rozvoj (uzn. č. 42 zo dňa 24. novembra 2010)

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. **K čl. I – nový bod**

Pred bod 1 vložiť nový bod, ktorý znie:

V § 1 ods. 3 písm. a) sa za slová „osobitné predpisy,2)“ vkladajú slová „s výnimkou podľa § 9a ods. 11.“.

Ďalšie body je potrebné primerane prečíslovať.

Obce budú pri nakladaní s cennými papiermi postupovať podľa osobitných predpisov, s odchýlkami upravenými v zákone o majetku obcí.

**Výbor NR SR pre verejnú správu a regionálny rozvoj**

**Gestorský výbor odporúča schváliť.**

1. **K čl. I – nový bod**

Za bod 1 vložiť nový bod, ktorý znie :

 V § 9 sa odsek 1 dopĺňa písmenom f), ktoré znie:

„f) spôsoby výkonu práv vyplývajúcich z vlastníctva cenných papierov a majetkových podielov na právnických osobách založených obcou alebo v ktorých má obec postavenie ovládajúcej osoby alebo rozhodujúci vplyv,22aa) s dôrazom na transparentnosť a efektívnosť nakladania s majetkom.“.

Poznámka pod čiarou k odkazu 22aa) znie:

„22aa) Napríklad § 66a Obchodného zákonníka, § 8 ods. 1 písm. b) zákona č. 25/2006 Z.z. o verejnom obstarávaní a o zmene a doplnení niektorých zákonov.“.

Ďalšie body je potrebné primerane prečíslovať.

Obec upraví vo svojich zásadách hospodárenia, akým spôsobom budú postupovať jej zástupcovia v orgánoch obchodných spoločností a iných právnických osôb, ktoré obec založila alebo ktoré ovláda alebo v ktorých má priamy alebo nepriamy rozhodujúci vplyv, osobitne pri nakladaní s ich majetkom. Títo zástupcovia by mali klásť dôraz na to, aby bola všeobecná informovanosť o nakladaní s majetkom takýchto právnických osôb, resp. aby pri nakladaní s majetkom bolo vytvorené dostatočné konkurenčné prostredie.

**Výbor NR SR pre verejnú správu a regionálny rozvoj**

**Gestorský výbor odporúča schváliť.**

1. **K čl. I bod 2**

V bode 2 urobiť tieto zmeny:

V písmene g) zmeniť odkaz na poznámku pod čiarou z „22aa“ na „22ab“ a slovo „prítomných“ nahradiť slovom „všetkých“ a v poznámke pod čiarou je potrebné v uvádzacej vete nahradiť slovo „22aa“ slovom „22ab“ a rovnakú zmenu vykonať aj v označení tejto poznámky.

Z dôvodu zvýšenia transparentnosti sa navrhuje, aby na schvaľovanie koncesných zmlúv bol potrebný trojpätinový súhlas všetkých poslancov obecného zastupiteľstva.

**Výbor NR SR pre verejnú správu a regionálny rozvoj**

**Gestorský výbor odporúča schváliť.**

1. **K čl. I bod 3 – nový bod**

Za bod 3 sa vkladá nový bod 4, ktorý znie:

 V § 9a ods. 8 písmeno e) znie:

„e) pri prevodoch majetku obce z dôvodu hodného osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov, pričom osobitný zreteľ musí byť zdôvodnený; zámer previesť majetok týmto spôsobom je obec povinná zverejniť najmenej 15 dní pred schvaľovaním prevodu obecným zastupiteľstvom na svojej úradnej tabuli a na svojej internetovej stránke, ak ju má obec zriadenú, pričom tento zámer musí byť zverejnený počas celej tejto doby.“.

Ďalšie body je potrebné primerane prečíslovať.

Dôvodom navrhovaných zmien je skutočnosť, že aplikácia § 9a ods. 8 písm. e) zákona o majetku obcí je najkritickejším miestom pri obchádzaní účelu, ktorý zákon sledoval. Vzhľadom na uvedené sa navrhuje zvýšiť kvórum potrebné na schválenie takéhoto nakladania s majetkom obce na 3/5 zo všetkých poslancov. Zároveň sa navrhuje zavedenie povinnosti odôvodniť súhlas pri uplatnení tejto výnimky a povinnosti zverejniť zámer predať majetok uvedeným spôsobom, a to 15 dní pred schválením v obecnom zastupiteľstve. Navrhovanou zmenou by sa malo zabrániť nekoncepčnému a netransparentnému nakladaniu s majetkom realizovaným účelovým použitím výnimky „dôvod hodný osobitného zreteľa“.

**Výbor NR SR pre verejnú správu a regionálny rozvoj**

**Gestorský výbor odporúča schváliť.**

1. **K čl. I – nový bod**

Za bod 3 sa vkladá nový bod 4, ktorý znie:

„4. V § 9a ods. 8 písmeno e) znie:

„e) v prípadoch hodných osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov. Rozhodnutie musí obsahovať odôvodnenie. Zámer predať takto svoj majetok je obec povinná zverejniť na svojej úradnej tabuli a na internetovej stránke obce, ak ju má obec zriadenú, a to na dobu 15 dní pred schválením prevodu v obecnom zastupiteľstve.“.“

Ďalšie body je potrebné primerane prečíslovať.

Uplatňovanie výnimky ohľadne prevodu vlastníctva majetku obce podľa § 9a ods. 8 písm. e) je častým dôvodom obchádzania zákonom ustanovených povinností. Sprísnenie podmienok, predovšetkým zvýšenie kvóra vyžadovaného na schválenie výnimky (3/5 všetkých poslancov obce), by malo zabrániť nekoncepčnému a netransparentnému nakladaniu s majetkom realizovaným účelovým použitím výnimky „v prípadoch osobitného zreteľa“.

**Ústavnoprávny výbor NR SR**

 **Gestorský výbor odporúča neschváliť.**

1. **K čl. I bod 4**

 V § 9a ods. 9 úvodnej vete za slovo „Ak“ vložiť slová „tento zákon alebo“.

Ide o významové precizovanie navrhovaného znenia § 9a ods. 9 úvodnej vety v kontexte s navrhovaným znením § 9d ods. 1 podľa znenia ktorého pri prenechaní koncesného majetku do nájmu sa ustanovenie § 9a ods. 9 nepoužije, čo je potrebné normatívne vyjadriť.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre verejnú správu a regionálny rozvoj**

 **Gestorský výbor odporúča schváliť.**

1. **K čl. I – nový bod**

Za bod 4 vložiť nový bod, ktorý znie:

 V § 9a ods. 9 písmeno c) znie:

„c) pri nájmoch majetku obce z dôvodu hodného osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov, pričom osobitný zreteľ musí byť zdôvodnený; zámer prenajať majetok týmto spôsobom je obec povinná zverejniť najmenej 15 dní pred schvaľovaním nájmu obecným zastupiteľstvom na svojej úradnej tabuli a na svojej internetovej stránke, ak ju má obec zriadenú, pričom tento zámer musí byť zverejnený počas celej tejto doby.“.

Ďalšie body je potrebné primerane prečíslovať.

Dôvodom navrhovaných zmien je skutočnosť, že aplikácia § 9a ods. 8 písm. e) a § 9a ods. 9 písm. c) zákona o majetku obcí je najkritickejším miestom pri obchádzaní účelu, ktorý zákon sledoval. Vzhľadom na uvedené sa navrhuje zvýšiť kvórum potrebné na schválenie takéhoto nakladania s majetkom obce na 3/5 zo všetkých poslancov. Zároveň sa navrhuje zavedenie povinnosti odôvodniť súhlas pri uplatnení tejto výnimky a povinnosti zverejniť zámer predať a prenajať majetok uvedeným spôsobom, a to 15 dní pred schválením v obecnom zastupiteľstve. Navrhovanou zmenou by sa malo zabrániť nekoncepčnému a netransparentnému nakladaniu s majetkom realizovaným účelovým použitím výnimky „dôvod hodný osobitného zreteľa“.

**Výbor NR SR pre verejnú správu a regionálny rozvoj**

**Gestorský výbor odporúča schváliť.**

1. **K čl. I – nový bod**

Za bod 4 sa vkladá nový bod 5, ktorý znie:

 „5. V § 9a ods. 9 písmeno c) znie:

„c) prípadov hodných osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov. Rozhodnutie musí obsahovať odôvodnenie. Zámer prenajať takto svoj majetok je obec povinná zverejniť na svojej úradnej tabuli a na internetovej stránke obce, ak ju má obec zriadenú, a to na dobu 15 dní pred schválením v obecnom zastupiteľstve.“.“

Ďalšie body je potrebné primerane prečíslovať.

Uplatňovanie výnimky ohľadne prenechania majetku obce do nájmu podľa § 9a ods. 9 písm. c) je častým dôvodom obchádzania zákonom ustanovených povinností. Sprísnenie podmienok, predovšetkým zvýšenie kvóra vyžadovaného na schválenie výnimky (3/5 všetkých poslancov obce), by malo zabrániť nekoncepčnému a netransparentnému nakladaniu s majetkom realizovaným účelovým použitím výnimky „v prípadoch osobitného zreteľa“.

**Ústavnoprávny výbor NR SR**

**Gestorský výbor odporúča neschváliť.**

1. **K čl. I – nový bod**

Za bod 4 vložiť nový bod, ktorý znie:

§ 9a sa dopĺňa odsekom 11, ktorý znie:

„(11) Pri nakladaní s cennými papiermi a majetkovými podielmi na právnických osobách, dôsledkom ktorého je zmena vlastníctva, musí obec postupovať podľa odsekov 1 až 7, ak tento postup nevylučuje osobitných predpis.2).“

Ďalšie body je potrebné primerane prečíslovať.

Navrhuje sa, aby predaj cenných papierov vo vlastníctve obcí, resp. podielov na právnických osobách, ktoré obec vlastní, sa uskutočnil vytvorením súťažného prostredia, podobne ako pri predaji hmotného majetku, pokiaľ to nevylučuje osobitný právny predpis (napr. cenné papiere realizované na burze cenných papierov).

**Výbor NR SR pre verejnú správu a regionálny rozvoj**

**Gestorský výbor odporúča schváliť.**

1. **K čl. I bod 5**

V § 9c ods. 1 na konci pripojiť slová „na uskutočnenie stavebných prác alebo v koncesnej zmluve na poskytnutie služby uzatvorenej podľa osobitného zákona . 22aa)“.

Ide o precizovanie navrhovaného znenia ust. § 9c ods. 1, ktorý je legálnou definíciou pojmu koncesia v takej podobe ako je to legislatívne ale aj obsahovo vyjadrené pri tomto právnom pojme vo vládnom návrhu zákona, ktorým sa mení a dopĺňa zákon NR SR č. 278/1993 Z. z. o správe majetku štátu v znení neskorších predpisov (tlač 118).

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre verejnú správu a regionálny rozvoj**

**Gestorský výbor odporúča schváliť.**

1. **K čl. I bod 5**

 V § 9e ods. 6 v druhej vete za slovo „uznesenia“ vložiť slovo „súdu“.

 Ide o spresnenie navrhovanej dikcie tohto ustanovenia.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre verejnú správu a regionálny rozvoj**

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe, hlasovať takto :

O bodoch spoločnej správy č. 1,2,3,4,6,7,9,10,11 hlasovať spoločne s návrhom gestorského výboru **schváliť**.

O bodoch spoločnej správy č. 5, 8 hlasovať spoločne s návrhom gestorského výboru **neschváliť**.

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov (tlač 119) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča Národnej rade Slovenskej republiky**

 vládny návrh zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov (tlač 119) **schváliť s pozmeňujúcimi a doplňujúcimi návrhmi.**

Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov (tlač 119a) bola schválená uznesením gestorského výboru č. 107 z  26. novembra 2010. Výbor určil poslanca **Tibora Tótha** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 26. novembra 2010

**Jozef K o l l á r, v. r.**

**predseda**

 **Výboru NR SR pre financie a rozpočet**